**Ministru kabineta noteikumu projekta "Grozījumi Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts "Grozījumi Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību"" (turpmāk – noteikumu projekts) izstrādāts, pamatojoties uz Ministru kabineta 2020. gada 21. aprīļa sēdes protokola Nr. 26 28. § 6. punktā doto uzdevumu Tieslietu ministrijai trīs mēnešu laikā no noteikumu stāšanās spēkā izstrādāt un iesniegt izskatīšanai Ministru kabinetā grozījumus Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību" (turpmāk – MK noteikumi Nr. 737), nosakot zvērināta notāra amata atlīdzības taksi par studiju un studējošo kredītlīgumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 2020. gada 21. aprīlī pieņēma noteikumus Nr. 231 "Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem" (turpmāk – MK noteikumi Nr. 231) (stājās spēkā 2020. gada 24. aprīlī). Atbilstoši MK noteikumu Nr. 231 sākotnējās ietekmes novērtējuma ziņojumā (anotācijā) norādītajam, projekta izstrādes procesā ir panākta vienošanās ar Latvijas Zvērinātu notāru padomi par īpašu zvērināta notāra amata atlīdzības taksi par studiju un studējošo līgumiem, samērojot, no vienas puses, zvērināta notāra atbildību un ieguldītos resursus, un, no otras puses, notariālās palīdzības pieejamību studējošiem: * studiju un studējošo līguma summa līdz 5000 *euro* – 60 *euro* plus pievienotās vērtības nodoklis;
* līguma summa no 5001 - 10 000 *euro* – 68 *euro* plus pievienotās vērtības nodoklis;
* līguma summa no 10 001 - 15 000 *euro* – 75 *euro* plus pievienotās vērtības nodoklis;
* līguma summa no 15 001 *euro* – 0,5 % no darījuma summas plus pievienotās vērtības nodoklis.

Turklāt MK noteikumu Nr. 231 sākotnējās ietekmes novērtējuma ziņojumā (anotācijā) norādīts, ka līguma slēgšana paredzēta notariālā akta kārtībā vai standarta kārtībā. Līgumi notariālā akta kārtībā ievērojami paātrinātu zaudējumu piedziņu, ja kredītu ņēmējs neveic kredīta atmaksu (nav nepieciešama tiesvedība trīs instancēs, jo tādā gadījumā piedziņa notiks nevis prasības kārtībā, bet bezstrīdus kārtībā). Tādējādi tika noteikts, ka Tieslietu ministrija izstrādās un virzīs izskatīšanai grozījumus MK noteikumos Nr. 737, lai noteiktu zvērināta notāra atlīdzības taksi par studiju un studējošo kredītlīguma taisīšanu, atbilstoši panāktajai vienošanās un MK noteikumu Nr. 231 sākotnējās ietekmes novērtējuma ziņojumā (anotācijā) norādītajam tās apmēram. Ministru kabineta noteikumi Nr. 231 tika saskaņoti, cita starp, arī ar Latvijas Studentu apvienību, Finanšu ministriju, Ekonomikas ministriju, Kultūras ministriju, Labklājības ministriju, Veselības ministriju, Vides aizsardzības un reģionālās attīstības ministriju, Latvijas Brīvo arodbiedrību savienību, Latvijas Darba devēju konfederāciju, Finanšu nozares asociāciju, akciju sabiedrību "Attīstības finanšu institūcija Altum" un Latvijas Universitāšu asociāciju. Zemkopības ministrija, Latvijas Rektoru padome un Latvijas Tirdzniecības un rūpniecības kamera atzinumus neiesniedza, tādējādi uzskatāms, ka noteikumus saskaņoja. Līdz ar to minētās institūcijas ir jau sākotnēji atbalstījušas arī šādas jaunas zvērināta notāra atlīdzības takses noteikšanu.Ievērojot minēto, izstrādāts noteikumu projekts, kas noteic zvērināta notāra atlīdzības taksi par studiju un studējošo kredītlīguma taisīšanu, ņemot vērā MK noteikumu Nr. 231 izstrādes un saskaņošanas laikā panākto vienošanos par zvērināta notāra atlīdzības takses apmēru. Vienlaikus noteikumu projekts, lai nesadārdzinātu studiju un studējošo kredītlīgumu taisīšanas izmaksas, paredz, ka šajā zvērināta notāra atlīdzības taksē tiek iekļauta arī atlīdzība par ieskatīšanos informācijas sistēmās.Papildus norādāms, ka plānotā zvērināta notāra atlīdzības takse par studiju un studējošo kredītlīguma taisīšanu tiks piemērota analoģiski MK noteikumu Nr. 737 (redakcijā, kas bija spēkā līdz 2019. gada 30. jūnijam) 6. punktā noteiktajai zvērināta notāra atlīdzības taksei. Proti, līdz 2019. gada 30. jūnijam MK noteikumu Nr. 737 6. punkts noteica zvērināta notāra atlīdzības taksi par notariālo aktu par darījumu taisīšanu atkarībā no darījuma summas – piemēram, līdz 1424 *euro*, – 15,65 *euro*; no 1425 *euro* līdz 7115 *euro*, – 15,65 *euro* plus 0,9 % no darījuma summas, kas pārsniedz 1424 *euro.* Tādējādi, ja darījuma summa bija, piemēram, 1424,50 *euro,* tika piemērota atlīdzības takse 15,65 *euro* apmērā. Attiecīgi arī tiks piemērota noteikumu projektā paredzētā zvērināta notāra atlīdzības takse par studiju un studējošo kredītlīguma taisīšanu. Ievērojot to, ka MK noteikumu Nr. 231 13. punkts paredz studējošā kredīta apmēra summas noapaļošanu līdz veselam skaitlim, neskaidrībām zvērināta notāra atlīdzības takses noteikšanā nevajadzētu rasties.Vienlaikus noteikumu projekts paredz papildināt MK noteikumu Nr. 737 2. punktu, kas noteic samazinātu zvērināta notāra atlīdzības taksi, ja dokumentu projektus persona sastāda bez zvērināta notāra un viņa personāla palīdzības, ar atsauci uz noteikumu projektā paredzēto punktu par zvērināta notāra atlīdzības taksi par studiju un studējošo kredītlīguma taisīšanu.Ņemot vērā to, ka pie zvērināta notāra taisītie darījumi var tikt slēgti arī citās valūtās un šajos gadījumos zvērināta notāra atlīdzības takse praksē tiek konvertēta atbilstoši Latvijas Bankas noteiktajam valūtas kursam, šāda pat kārtība tiks piemērota arī noteikumu projektā noteiktajai jaunajai zvērināta notāra atlīdzības taksei.Tāpat ievērojot to, ka arī studiju un studējošos kredītlīgumus būs iespējams grozīt, noteikumu projekts paredz papildināt MK noteikumu Nr. 737 11. punktu ar atsauci uz zvērināta notāra atlīdzības taksi par studiju un studējošo kredītlīgumu taisīšanu.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Zvērinātu notāru padome. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti notāri un personas, kuras vēlēsies saņemt zvērināta notāra palīdzību, proti, studiju un studējošo kredītu ņēmēji, kredītiestādes. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības, jo arī turpmāk personas varēs izvēlēties atbilstoši līgumslēdzēju brīvības principam darījuma formu – slēgt aizdevuma līgumu privāta vai publiska dokumenta formā.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Salīdzinot izmaksas, atbilstoši noteikumu projektā paredzētai atlīdzības taksei ar šobrīd MK noteikumu Nr. 737 6. punktā paredzēto amata atlīdzības taksi, noteikumu projekts samazina personu tiešās izmaksas, ja studiju un studējošo kredītlīguma summa ir līdz 16 000. Ja studiju un studējošo kredītlīguma summa pārsniedz 16 000, tad personu tiešās izmaksas ir līdzīgas kā šobrīd.

|  |  |  |
| --- | --- | --- |
| Darījuma summa (*euro*) | Esošās izmaksas (*euro*) | Plānotās izmaksas (*euro*)\_ |
| līdz 5 000 | 80 | 60  |
| 10 000  | 80 | 68  |
| 15 000  | 80 | 75 |
| 20 000 | 100 | 100 |
| 25 000 | 125 | 125 |

 |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2020. gada 22. maijā noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2020. gada 5. jūnijam sniegt rakstisku viedokli Tieslietu ministrijai par izstrādāto noteikumu projektu.Vienlaikus Latvijas Zvērinātu notāru padome, kā zvērinātu notāru pārstāvības un uzraudzības institūcija, kā arī Latvijas Zvērinātu notāru kolēģijas pārvaldes un izpildu institūcija, tika aicināta izteikt viedokli par noteikumu projektu. |
| 3. | Sabiedrības līdzdalības rezultāti | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti.Latvijas Zvērinātu notāru padome atbalsta noteikumu projektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zvērināti notāri. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija.  |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs  J. Bordāns

Alberinga 67036835

Kristine.Alberinga@tm.gov.lv